แบงก์มั่นใจอสังหาฯ
เขตเมืองไร้ฟองสบู่ยอดสร้างไม่ล้นตลาดแจงราคาถีบตัวสูงขึ้นจากต้นทุนพุ่ง12.7%
8 พ.ค. 2556

เขตเมืองไร้ฟองสบู่ยอดสร้างไม่ล้นตลาดแจงราคาถีบตัวสูงขึ้นจากต้นทุนพุ่ง12.7%
“เคแบงก์” ยันภาคอสังหาฯ ยังปลอดภัยไร้ฟองสบู่ คาดภาพรวมสินเชื่อบ้านยังโตได้ 8.5% 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า จากการติดตามภาวะการเติบโตของธุรกิจอสังหาริมทรัพย์ พบว่า โดยภาพรวมขณะนี้ยังไม่มีสัญญาณการเกิดฟองสบู่ที่ชัดเจนจากปัจจัยเรื่องอุปทานด้านที่อยู่อาศัยมีมากเกินความต้องการในตลาด จึงยังไม่มีสัญญาณที่เป็นปัญหา 
ทั้งนี้ ในปี 2555 มีที่อยู่อาศัยสร้างใหม่ 1.02 แสนยูนิต ขณะที่จำนวนยูนิตที่ขายได้อยู่ที่ 1.07 แสนยูนิต โดยมียูนิตคงเหลือ 1.29 แสนยูนิต ลดลง 4% จากปีก่อนหน้า ซึ่งอยู่ที่ 1.3 แสนยูนิต ติดต่อกันมา 3 ปี
สำหรับปัจจัยเรื่องราคาขายที่เพิ่มสูงขึ้นนั้น พบว่า สาเหตุหลักเกิดจากต้นทุนแรงงานที่เพิ่มสูงขึ้น จนส่งผลให้ต้นทุนค่าก่อสร้างเริ่มเพิ่มสูงขึ้น 12.7% ทำให้ราคาที่อยู่อาศัยเพิ่มสูงขึ้น โดยราคาบ้านเดี่ยวเพิ่มขึ้น 3% ทาวน์เฮาส์เพิ่มขึ้น 2% คอนโดมิเนียมราคาเพิ่มขึ้น 6% นอกจากนี้ราคาอสังหาริมทรัพย์ที่เพิ่มขึ้นยังเกิดจากราคาที่ดินในเขตกรุงเทพฯ และปริมณฑล ที่มีการปรับเพิ่มขึ้น โดยเฉพาะตามแนวรถไฟฟ้าที่เพิ่มขึ้น 10.5% 
ขณะเดียวกันเมื่อพิจารณาจากตัวเลขหนี้ที่ไม่ก่อให้เกิดรายได้ของสินเชื่อเพื่อที่อยู่อาศัยโดยรวมของตลาดยังลดลง โดยลดลงจาก 2.4% ในปี 2554 มาอยู่ที่ 2.3% ในปี 2555 นอกจากนี้ที่อยู่อาศัยที่ราคาต่ำกว่า 5 ล้านบาท จะมีสัดส่วนของผู้ที่ซื้อด้วยเงินสดราว 30% และกู้เงินธนาคารราว 70% ขณะที่ที่อยู่อาศัยราคา 5 ล้านบาทขึ้นไป มีสัดส่วนซื้อด้วยเงินสด 50% และกู้เงิน 50% จึงยังไม่น่าเป็นห่วงเรื่องการกู้ยืมเงินจากสถาบันการเงิน เพื่อนำไปเก็งกำไรที่อยู่อาศัยเหมือนในอดีต 
นายชาติชาย กล่าวอีกว่า ธนาคารยังพบว่าสัดส่วนหนี้สินต่อทุน (D/E Ratio) ของบริษัทพัฒนาอสังหาริมทรัพย์ในขณะนี้ยังมีส่วนของทุนสูง สามารถรองรับปัญหาและสภาพคล่องได้ดีกว่าในอดีต โดยบริษัทที่มียอดขายต่ำกว่า 5,000 ล้านบาท มีสัดส่วนหนี้สินต่อทุนอยู่ที่ 1.10 เท่า ขณะที่บริษัทที่มียอดขายตั้งแต่ 5,000 ล้านบาทขึ้นไป มีสัดส่วนหนี้สินต่อทุนอยู่ที่ 1.54 เท่า
“การซื้อที่อยู่อาศัยในกรุงเทพฯ และปริมณฑล ไม่ใช่การเก็งกำไร เป็นการซื้อเป็นสินทรัพย์เอาไว้และซื้อไว้ปล่อยเช่า แต่ที่ต้องจับตามอง คือ ที่ดินในต่างจังหวัดที่หลายพื้นที่ปรับตัวขึ้นเกินความเป็นจริง อาจเป็นเพราะเรื่องเออีซี รถไฟไฮสปีด ซึ่งหากสูงเก็บพื้นฐานมากจะขายไม่ได้จะไม่มีเงินมาชำระคืนจนก่อตัวเป็นภาวะฟองสบู่ ดังนั้นการปล่อยกู้โครงการในต่างจังหวัด จะเลือกเฉพาะลูกค้าที่รู้จักดีเท่านั้น” นายชาติชาย กล่าว 
นายชาติชาย คาดการณ์ว่า ภาพรวมตลาดสินเชื่อที่อยู่อาศัยในปีนี้ จะอยู่ที่ประมาณ 2.45 ล้านล้านบาท เติบโตจากปีก่อน 8.5% ซึ่งเป็นการขยายตัวที่ลดลงเมื่อเทียบกับปีที่ผ่านมา 
ไตรมาสแรก ธนาคารกสิกรไทยปล่อยสินเชื่อบ้านใหม่ประมาณ 9,100 ล้านบาท ปล่อยกู้สินเชื่อบุคคลใหม่อีก 3,000 ล้านบาท โดยมีสัดส่วนหนี้ที่ไม่ก่อให้เกิดรายได้แค่ 1.4% ต่ำกว่าค่าเฉลี่ยตลาดที่ 2.1%